13.3.2023
RO
Jurnalul Oficial al Uniunii Europene
C 94/19
Recurs introdus la 30 noiembrie 2022 de Republica Portugheză împotriva Hotărârii Tribunalului (Camera a opta) din 21 septembrie 2022 în cauza T-95/21, Portugalia/Comisia (Cauza C-736/22 P) (2023/C 94/21) Limba de procedură: portugheza Părțile Recurentă: Republica Portugheză (reprezentanți: P. Barros da Costa, L. Borrego și A.
Soares de Freitas, agenți, asistați de M. Gorjão-Henriques și A. Saavedra, avocați) Cealaltă parte din procedură: Comisia
Concluziile recurentei — Anularea Hotărârii Tribunalului din 21 septembrie 2022, Republica Portugheză/Comisia Europeană (T-95/21, EU:T:2022:567), prin care s-a respins acțiunea Republicii Portugheze având ca obiect anularea articolului 1 și a articolelor 4-6 din Decizia Comisiei Europene din 4 decembrie 2020 privind schema de ajutoare SA.21259 (2018/C) (ex2018/NN) pusă în aplicare de Portugalia în favoarea Zona Franca da Madeira (ZFM) – Regimul III (1); — obligarea Comisiei Europene la plata tuturor cheltuielilor de judecată, inclusiv a celor efectuate de Republica Portugheză și a celor aferente procedurii măsurilor provizorii (T-95/21 R).
Motivele și principalele argumente 1.
Eroare de drept referitoare la aplicarea articolului 108 alineatul (1) TFUE și a Regulamentului 2015/1589 (2) [articolul 1 litera (b) punctul (ii) și articolele 21-23] deoarece ajutoarele sunt existente, iar nu ajutoare noi — Regimul III din ZFM constituie o schemă de ajutoare existente (iar nu ajutoare noi), autorizată de Comisie prin deciziile din 2007 și din 2013.
Tribunalul săvârșește o eroare de drept prin scutirea Comisiei de obligația de a supune regimul III din ZFM procedurii de examinare a ajutoarelor existente, prevăzută la articolele 108 alineatul (1) TFUE și la articolele 21-23 din Regulamentul (UE) 2015/1589. 2.
Eroare de drept constând într-o interpretare eronată a cerinței referitoare la originea profiturilor cărora li se aplică reducerea IVPJ, întrucât schema ZFM a fost pusă în aplicare în conformitate cu deciziile Comisiei din 2007 și 2013 și cu articolele 107 și 108 TFUE — Cerința ca profiturile să fie obținute din activități desfășurate efectiv și material în Madeira nu trebuie interpretată în sensul că sunt luate în considerare numai costurile suplimentare suportate de întreprinderile înregistrate în ZFM legate de caracterul lor ultraperiferic, că avantajele fiscale nu se pot aplica decât profiturilor rezultate din operațiuni supuse în mod direct acestor costuri suplimentare și că sunt excluse activitățile desfășurate în afara Madeirei de întreprinderile autorizate în ZFM cu activitate internațională. 3.
Eroare de drept cauzată de lipsa, insuficiența sau caracterul contradictoriu al motivării – lipsa de coerență între cerințele legale internaționale ale OCDE în materie fiscală și interpretarea dată noțiunii de „activități desfășurate efectiv și material în regiune” — Tribunalul a omis în mod greșit să explice coerența dintre cerințele legale internaționale în materie fiscală ale OCDE (și ale Uniunii înseși) și interpretarea dată noțiunii de „activități desfășurate efectiv și material în regiune” în contextul schemei de ajutoare publice. 4.
Eroare de drept în interpretarea cerinței privind „activitățile desfășurate efectiv și material în regiune” ca urmare a neluării în considerare a jurisprudenței Curții privind centrul intereselor principale, efectul de propagare (spillover effect) și libertățile fundamentale